**O B R A Z L O Ž E N J E**

**uz Nacrt prijedloga Odluke o lokacijama i uvjetima za održavanje javnih skupova i manifestacija na području Grada Zadra**

Pravni temelj za donošenje Odluke o lokacijama i uvjetima za održavanje javnih skupova i manifestacija na području Grada Zadra (dalje u tekstu: Odluka) sadržan je u odredbi članka 10. Zakona o zaštiti od buke *(„Narodne novine“, broj: 30/09, 55/13, 153/13, 41/16, 114/18 i 14/21-dalje u tekstu: Zakon*) i članka 27. Statuta Grada Zadra („Službeni glasnik Grada Zadra*“, broj 9/09, 28/10, 3/13, 9/14, 2/15 – pročišćeni tekst, 3/18 i 7/18 – pročišćeni tekst, 15/19, 2/20 i 3/21).*

Sukladno članku 10. stavku 1. Zakona, radi zadovoljavanja potreba za održavanjem javnih skupova i organiziranju razonode, zabavnih i športskih priredbi i drugih aktivnosti na otvorenom ili u zatvorenom prostoru za stanovništvo i goste, kada postoji **mogućnost prekoračenja dopuštenih razina buke**, jedinice lokalne samouprave **odlukom predstavničkih tijela** određuju **ulice, dijelove ulica i naselja, trgove i druge lokacije u kojima je moguće prekoračiti dopuštene razine buke**. Istom odlukom određuju se **i putovi za dolaženje i odlaženje sudionika navedenih događanja.**

Sukladno članku 10. stavku 2. Zakona, **buka** koja nastaje uslijed događanja iz stavka 1. ovoga članka **ne smije u drugim ulicama ili dijelovima ulica, u ostalim dijelovima istog naselja i drugim naseljima prelaziti dopuštene granice.**

Mogućnost prekoračenja dopuštenih razina buke propisana je i člankom 11. stavkom 2. Pravilnika o najvišim dopuštenim razinama buke s obzirom na vrstu izvora buke, vrijeme i mjesto nastanka *(„Narodne novine“, broj: 143/21*) kao iznimka za održavanje manifestacija kao što su javni skupovi, organiziranje razonode, zabavnih i drugih aktivnosti na zatvorenom ili otvorenom prostoru sukladno posebnim odlukama predstavničkih tijela jedinica lokalne samouprave.

Sukladno članku 2. stavcima 1. i 2. Prekršajnog zakona *(„Narodne novine“, broj: 107/07, 39/13, 157/13, 110/15, 70/17, 118/18 i 114/22 – dalje u tekstu: Prekršajni zakon*) prekršaji i prekršajnopravne sankcije mogu se propisivati zakonom i odlukama jedinica lokalne i područne (regionalne) samouprave te ih jedinice lokalne i područne (regionalne) samouprave mogu propisivati samo za povrede propisa koje one donose na temelju svoje nadležnosti utvrđene Ustavom i zakonom.

Temeljem članka 11. Zakona o pravu na pristup informacijama *(NN br. 25/13, 85/15 i 69/22)* u cilju upoznavanja javnosti s nacrtom prijedloga Odluke o lokacijama i uvjetima za održavanje javnih skupova i manifestacija na području Grada Zadra, pribavljanja mišljenja, primjedbi i prijedloga javnosti, te u konačnici donošenja što kvalitetnijeg dokumenta, predlaže se za nacrt predmetne Odluke provesti javno savjetovanje.

|  |
| --- |
| **Rok za očitovanje zainteresirane javnosti je zaključno s danom** **17. ožujka 2023. godine** |

|  |
| --- |
| **Mišljenja, primjedbe, prijedlozi mogu se dostaviti putem *Obrasca sudjelovanja javnosti* ili direktno na adresu e-pošte:****gospodarstvo1@grad-zadar.hr** |

 **v.d. PROČELNIKA**

**Mate Pinčić, dipl.oec.**